Obama večeras o stanju nacije
Predsednik Obama će govoriti o ekonomskim i političkim okolnostima u zemlji koji se smatraju najtežim u poslednjih nekoliko decenija
Privreda će biti u centru pažnje, dok predsednik Obama bude govorio pred članovima oba doma američkog Kongresa. Stopa nezaposlenosti opada, ali ne brzinom kojoj se predsednik Obama nadao. Ta činjenica ugrožava njegove reizborne šanse. Međutim, popularnost Kongresa je na izuzetno niskom nivou. Prema anketama, rekordnih više od 80 odsto Amerikanca ne odobrava rad Kongresa. U govorima održanim tokom nedavne turneje u više američkih država, predsednik Obama je posebno naglašavao neaktivnost Kongresa. U snimljenoj video poruci, objavljenoj u subotu, Obama je izneo, kako je rekao, nacrt svog privrednog plana. Taj nacrt zasniva se na govoru koji je prošle godine održao u gradiću Osavatomiju, u Kanzasu, kada je ukazivao na značaj srednje klase, kao i na važnost ostvarivanja jednakih uslova za sve. Predsednikova najnovija poruka ne sadrži oštre ocene kakve inače iznosi o tekućoj političkoj klimi. Predsednik Obama je najavio nove predloge za podsticanje domaće industrijske proizvodnje i razvoj alternativnih izvora energije, kao i za unapređivanje obrazovanja i obuke Amerikanaca. U večerašnjem govoru o stanju nacije, Obama će takođe navesti uspehe svoje administracije, kao što su reforma sistema zdrastvene zaštite, pooštravanje regulativa za finansijske institucije, vojno povlačenje iz Iraka, stvaranje uslova za odlazak iz Avganistana, kao i likvidaciju Osame bin Ladena.